《次衣儿门》
清代·杨宾

高冈背大道，绝壁面东偏。一溪何曲折，冰下鸣涓涓。

上有古今树，俯仰淩苍烟。下有嶙峋石，错落横沙边。

塞门多莽莽，独此堪留连。造物若无意，鬼斧胡为穿。

因兹念长夏，百鸟鸣其巅。密叶影交覆，疏花开欲然。

箕倨赤双脚，科头手一编。人迹且莫到，安得世务牵。

管宁既未知，康乐亦寡缘。我独领其要，请为来者传。

作者简介：（1650—1720）浙江山阴人，字可师，号耕夫，晚号大瓢山人。为人作幕。其父坐事长流宁古塔，请代父戍不许，与弟先后出塞省父。习其地理沿革、山川道里、风土人情，著《柳边纪略》，为世所称。另有《晞发堂集》、《杨大瓢杂文残稿》。